Assisi Szent Ferenc-templom (Prága)

Az Assisi Szent Ferenc-templom (Kostel svatého Františka z Assisi, eredeti, német nevén Kreuzherrenkirche, azaz keresztesek temploma) Prága Óvárosában áll a Keresztesek tere (Křižovnické náměstí) 3. szám alatt, a Királyi út mentén. A hozzá kapcsolódó kolostor falába beépítették a Moldva egykori első kőhídja, a Judit híd hídtornyának téglafalát. Nyugati oldalához simul a Vörös Csillagkeresztes Lovagok generálisának korabarokk, 1661–1662 között épült háza, amelyre 1846-ban még egy emeletet húztak. Története A Vörös Csillagkeresztes Lovagok főtemplomául építette Jean-Baptiste Mathey francia építész tervei alapján 1679–1689 között Giovanni Domenico Canevalle. A templom A nagy kereszt alapú épület központi eleme a hatalmas kupola. A presbitérium miniatűr kereszt alaprajzú. A homlokzaton kialakított fülkékben Csehország patrónusainak szobrai állnak. Stukkódíszeit Giovanni Pietro Palliari és Giovanni Bartolomeus Cometa műhelyeiben készítették. A kupola Utolsó ítéletet ábrázoló freskóját Wenzel Lorenz Reiner (Václav Vavřinec Reiner) festette 1722–1723-ban, a kupola boltíves stukkói között Tommaso Soldati freskói a négy evangélistát ábrázolják. A különböző korokban készült freskók többsége szent Ferenc életének epizódjait jeleníti meg. A falakon Reiner több, fémlapokra festett olajképe függ; ezek a templom atyáit jelenítik meg. További művei: Mária mennybemenetele, Konstantin csatája és A frigyláda feldíszítése a Templom-hegyen az oltár feletti boltíven láthatók. Johann Christoph Lischka allegorikus alakjai és angyalai: a presbitérium mennyezetén, a Keresztelő Szent János-kápolnában és a a Szentháromság-kápolnában láthatóak; a bejárat fölötti freskókon angyalok szárnyalnak. Ugyancsak Lischka festette a négy fő erény: a mértékletesség (mérséklet), a körültekintés (bölcsesség) a lelkierő (bátorság) és az igazságosság allegorikus alakjait. Továbbá: a mágusok és a a pásztorok imádatát, valamint a főoltár központi képét — maga az oltár A.J. Dobner munkája. A főoltár őriz egy jelentős ereklyét is: a szent kereszt egy szilánkját. Híres, a 18. század elején épült orgonáján egyebek közt Mozart és Liszt is játszott. Az orgonakarzatot szokatlan módon a főoltártól jobbra helyezték el. Környezete Nyugati oldalához simul a rend generálisának korabarokk, 1661–1662 között épült háza, amelyre 1846-ban még egy emeletet húztak. Tovább északon csatlakozik a templomhoz a rend legnagyobb kolostora; A templom előtt, díszes neogótikus talapzaton áll IV. Károly emlékműve. Ezt Jakob Bär, a lovagok elöljárójának felkérésére készítette Ernst Julius Hähnel (Arnošt Hähnel) drezdai szobrász 1844-ben. 1848-ban, a Károly Egyetem alapításának 500. évfordulóján szerették volna felavatni, de az összszláv kongresszus alatti diáklázadások miatt a ceremóniát 1851. január 31-ére halasztották. A templomtól jobbra, a Vincellér-oszlop tetején áll Szent Vencel szobra, Johann Georg Bendl (Jan Jiří Bendl) alkotása (1676) Látogatása 2022-ben áprilistól novemberig naponta 10:00–19:00 között volt látogatható, kivéve a szertartások és a koncertek idejét. Jegyzetek Források ↑ Idegenvezető: Jindřich Pokorný et al.: Prága. Idegenvezető. (Sportovní a turistické nakladatelstcí) Praha, 1957. p. 26. ↑ Barangoló: Prága barangoló útikönyv. Lingea, Berlitz, 2016. p. 56. ↑ Szombathy: Szombathy Viktor: Prága (Panoráma, Külföldi városkalauz, Franklin Nyomda, Budapest) p. 113. ↑ Guide: Prague Guide: Assisi Szent Ferenc Szeraf templom ↑ navicup: navicup:Assisi Szent Ferenc templom